Innkaupakeðjur eru framtíðin
SAMÞJÖPPUN á matvörumarkaði hefur getið af sér smásölukeðjur og með sameiginlegum magninnkaupum hafa orðið til innkaupakeðjur. Fjórmenningarnir sem rætt var við eru sammála um að framtíðin feli jafnvel í sér samstarf við erlendar innkaupakeðjur.  Sigurður Jónsson, framkvæmdastjóri Kaupmannasamtaka Íslands, bendir á að í sérvöruverslun hafi um árabil verið samstarf um innkaup í ákveðnum vöruflokkum og að nú þegar séu íslensku innkaupafyrirtækin í sambandi við stórar erlendar innkaupakeðjur.  "Hvert prósent eða hluti úr því skiptir miklu máli þegar stórar keðjur eiga í hlut því að yfir 80% af útgjöldum matvöruverslana fara til vörukaupa", segir Sigurður.  Jóhannes Jónsson, stjórnarmaður Baugs hf., segir Baug vera í samstarfi við innkaupakeðjur í Danmörku, Noregi og Bandaríkjunum. Hann segir: "Það er staðreynd að innkaupakeðjur eru það sem koma skal. Wal-Mart er að fara inn í Evrópu og mikil samþjöppun er að eiga sér stað á innkaupasviðinu í Danmörku og Noregi. Þetta er alls staðar tilhneigingin."  Hins vegar varar Þorsteinn Pálsson, forstjóri Kaupáss hf., við því að lítið mál er fyrir erlendar keðjur að setja upp eina eða tvær verslanir á Reykjavíkursvæðinu. "Þetta er allt staðlað, það er bara sett upp eitt stykki verslun og það skiptir þá litlu máli hvort þeir senda flutningabíl í 5 tíma keyrslu eða gám með skipi til Íslands. Svo er hinn möguleikinn líka, að við förum í samstarf við þessar keðjur en það liggur svo sem ekkert fyrir, held ég, hvorki hjá okkur né öðrum", segir Þorsteinn.  Haukur Þór Hauksson, formaður Samtaka verslunarinnar, telur að ný tækni, markaðsaðferðir og lífsháttabreytingar reki þær miklu breytingar sem hafa orðið á verslun hérlendis á síðustu árum. "Íslenskir kaupmenn og innflytjendur hafa sýnt og sannað að þeir eru miklir frumkvöðlar", segir hann.  Haukur bendir þó á að eðli verslunar sé að hún breytist auðveldlega í takt við kröfur markaðarins og að vænta megi enn meiri breytinga á næstu árum.
SAMÞJÖPPUN á matvörumarkaði hefur getið af sér smásölukeðjur og með sameiginlegum magninnkaupum hafa orðið til innkaupakeðjur.
Sigurður Jónsson, framkvæmdastjóri Kaupmannasamtaka Íslands, bendir á að í sérvöruverslun hafi um árabil verið samstarf um innkaup í ákveðnum vöruflokkum.
Nú þegar séu íslensku innkaupafyrirtækin í sambandi við stórar erlendar innkaupakeðjur.
Jóhannes Jónsson, stjórnarmaður Baugs hf., segir Baug vera í samstarfi við innkaupakeðjur í Danmörku, Noregi og Bandaríkjunum.
Hins vegar varar Þorsteinn Pálsson, forstjóri Kaupáss hf., við því að lítið mál er fyrir erlendar keðjur að setja upp eina eða tvær verslanir á Reykjavíkursvæðinu.
Haukur Þór Hauksson, formaður Samtaka verslunarinnar, telur að ný tækni, markaðsaðferðir og lífsháttabreytingar reki þær miklu breytingar sem hafa orðið á verslun hérlendis á síðustu árum.